El passat 23 d'octubre es va celebrar a Lleida, en el marc de la Fira Municipàlia, la jornada La Mediació Administrativa: el Paper de les Sindicatures Locals, organitzada per la Federació de Municipis de Catalunya i el Fòrum de Síndics i Síndiques Defensors i Defensores Locals de Catalunya (FòrumSD).
En el marc d'aquesta jornada, es va presentar l'estudi Els síndics municipals de greuges i la mediació administrativa, elaborat per Carles Dalmau (coord.), Mercè Balasch, Blanca Barredo, Manel Canyameras i Jordi Casajoana, que és el primer treball que es fa sobre aquesta matèria.
En l'acte hi va participar el director general de Dret i d'Entitats Jurídiques, Xavier Bernadí, que va informar els síndics locals sobre el desenvolupament del Pla pilot de mediació contenciosa administrativa, iniciat l'any 2017, i va plantejar els fonaments, les peculiaritats i les possibilitats de la mediació administrativa com a via per gestionar els conflictes entre les administracions públiques i els ciutadans i evitar-ne la judicialització.
Bernadí va remarcar que les administracions públiques duen a terme un gran nombre d'actuacions en l'àmbit de la mediació i malden per convèncer els ciutadans perquè hi recorrin; però, en canvi, elles mateixes es resisteixen a sotmetre-s'hi, un capteniment que ha de canviar, perquè poques coses ajudarien tant a promoure la mediació en aquest àmbit com l'actitud exemplar de la mateixa Administració.
En aquest sentit, Xavier Bernadí també va reconèixer la dificultat de renunciar a un sistema de control que segueix privilegiant l'Administració pública i que, tot i els seus fonaments històrics i legals, no ha evolucionat prou davant dels nous requeriments de bon govern.
A parer seu, les característiques pròpies de les sindicatures locals (implantació territorial, proximitat al ciutadà, independència i auctoritas ) fan d'aquesta institució una figura especialment idònia per a l'impuls de la mediació administrativa en l'àmbit municipal.
En aquest sentit, una de les qüestions més debatudes va ser la relativa al paper concret que poden fer les sindicatures locals en relació amb la mediació administrativa.
És clara la possibilitat que els síndics municipals assumeixin un paper impulsor de la mediació administrativa en relació amb els ajuntaments o els ens locals corresponents, i també ho és que podrien assumir el rol d'instàncies de derivació a la mediació, tant cap a centres municipals com cap a centres sostinguts per altres institucions.
En canvi, va suscitar més debat la possibilitat –i l'oportunitat– que assumeixin directament les funcions pròpies dels professionals de la mediació.
No es va descartar que això sigui possible en determinats casos, en particular si el paper de mediador no l'assumeix directament la persona titular de la sindicatura, sinó el seu personal tècnic, amb la formació i la qualificació professional corresponent.
Finalment, el director general va proposar que el FòrumSD, el Departament de Justícia i el seu Centre de Mediació estudiïn vies de col·laboració per a l'impuls de la mediació administrativa en el món municipal, una col·laboració que podria abastar l'intercanvi d'informació, l'elaboració conjunta de protocols o altres documents, l'assessorament, la formació, la difusió i les derivacions a mediació, i que es podria formalitzar mitjançant un conveni de col·laboració entre les institucions i les entitats interessades.